CELEX: 32015D1943
Language: hu
Date: 2015-10-27 00:00:00
Title: A Bizottság (EU) 2015/1943 végrehajtási határozata (2015. október 27.) a 2014/909/EU végrehajtási határozatnak a kis kaptárbogár elleni védelmi intézkedések olaszországi alkalmazásának meghosszabbítása tekintetében történő módosításáról (az értesítés a C(2015) 7330. számú dokumentummal történt) (EGT-vonatkozású szöveg)

29.10.2015   
            
            
               HU
            
            
               Az Európai Unió Hivatalos Lapja
            
            
               L 283/11
            
         A BIZOTTSÁG (EU) 2015/1943 VÉGREHAJTÁSI HATÁROZATA
   (2015. október 27.)
   a 2014/909/EU végrehajtási határozatnak a kis kaptárbogár elleni védelmi intézkedések olaszországi alkalmazásának meghosszabbítása tekintetében történő módosításáról
   
      
         (az értesítés a C(2015) 7330. számú dokumentummal történt)
      
   
   (Csak az olasz nyelvű szöveg hiteles)
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
   tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
   mivel:
   
               (1)
            
            
               A 2014/909/EU bizottsági végrehajtási határozat (3) bizonyos védelmi intézkedéseket vezetett be azt követően, hogy Olaszország több ízben értesítette a Bizottságot a kis kaptárbogár (Aethina tumida) Calabria és Szicília régiókban való előfordulásáról. Az említett határozatot 2015. november 30-ig kell alkalmazni.
            
         
               (2)
            
            
               Olaszország 2015. szeptember 16-án arról értesítette a Bizottságot, hogy a végrehajtási határozatnak megfelelően elvégzett ellenőrzések és epidemiológiai vizsgálatok, valamint az érintett olaszországi tartományokban a kis kaptárbogár előfordulása tekintetében folytatott megfigyelés új fertőzéseket mutattak ki Calabriában.
            
         
               (3)
            
            
               Az Állat-egészségügyi Világszervezet (OIE) nemzetközi szabványai éves felmérések elvégzését javasolják, mielőtt egy adott terület visszanyerheti a betegségtől mentes státust. Nehéz megállapítani a kis kaptárbogár általi fertőzésekkel kapcsolatos pontos járványügyi fejleményeket, mivel a tünetek nem mindig észrevehetőek, és a fertőzések vadon élő méhcsaládokat is érinthetnek. Az Olaszország által korábban, a 2014-es év folyamán bejelentett fertőzéseket ősszel, szeptember és december között mutatták ki. Ezért a folyamatban lévő és a következő éves felmérésnek a 2015-ös és 2016-os őszi időszak egészére ki kell terjednie.
            
         
               (4)
            
            
               Annak fényében, hogy a járványügyi helyzet Olaszország szóban forgó régióiban még nem került meghatározásra, a folyamatban lévő és a következő felmérésről pedig még nem áll rendelkezésre további információ, a 2014/909/EU végrehajtási határozatban előírt intézkedések alkalmazását meg kell hosszabbítani a következő, várhatóan 2016. november végéig tartó méhészeti szezon végétől számított néhány hónappal.
            
         
               (5)
            
            
               Az érintett olaszországi régiók járványügyi helyzetéről rendelkezésre álló új információk függvényében bármikor indokolt felülvizsgálni a bevezetett intézkedéseket és azok alkalmazási időtartamát.
            
         
               (6)
            
            
               A 2014/909/EU végrehajtási határozatot ennek megfelelően módosítani kell.
            
         
               (7)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   A 2014/909/EU végrehajtási határozat 4. cikkének helyébe a következő szöveg lép:
   
      „4. cikk
      Ezt a határozatot 2017. március 31-ig kell alkalmazni.”
   
   2. cikk
   Ennek a határozatnak az Olasz Köztársaság a címzettje.
   
      Kelt Brüsszelben, 2015. október 27-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 395., 1989.12.30., 13. o.
   
   
      (2)  HL L 224., 1990.8.18., 29. o.
   
   
      (3)  A Bizottság 2014. december 12-i 2014/909/EU végrehajtási határozata a kis kaptárbogár megerősített olaszországi előfordulása tekintetében egyes védelmi intézkedésekről (HL L 359., 2014.12.16., 161. o.).